**Kristin Juel Johannessen-saken**, også kjent som **Hedrum-saken** eller **Kristin-saken**, er en norsk drapssak fra 1999. Den var i mange år en av Norges uløste drapssaker, men ble offisielt oppklart i 2016. I 2001 ble Henning Hotvedt dømt til tolv år fengsel, men senere frikjent. I 2015 ble saken tatt opp igjen og Hotvedt siktet på nytt. Han ble 8. september 2016 dømt til 13 år fengsel.

Den tolv år gamle Kristin Juel Johannessen fra Østre Hedrum utenfor Larvik ble funnet drept 5. august 1999. Saken ble bredt omtalt i medier de første to årene. Den har siden med jevne mellomrom blitt tatt opp i media i forbindelse med andre lignende saker, blant annet Engla-saken i Sverige.

Saken
-----

Kristin skulle til en venninne for å bade i Goksjø. Hun syklet avgårde rett før klokken 18.30 torsdag 5. august 1999. Ute ved hovedveien møtte hun storesøsteren, Linda, som kom hjem fra jobb. De hilste kort på hverandre før Kristin syklet videre. Etter kort tid hjemme fant søsteren ut at Kristin hadde tatt skoene hennes og hun satte seg i bilen og kjørte etter.

Etter en rask kjøretur ned til søsterens venninne fant Linda ut at Kristin aldri møtte til avtalen. Dermed startet letingen etter henne. Foreldrene, som var på sykkeltur med en nevø, ble oppringt og de snudde for å sykle Linda i møte.

Etterforskningen
----------------

Fra Kristin ble meldt savnet ved 21-tiden, gikk det ikke lang tid før politiet var på plass. Bygdefolk hadde fram til det vært ute og lett langs veiene etter at foreldrene begynte å ringe rundt. To menn fra bygda oppdaget sykkelen hennes. det ble rekvirert en hundepatrulje, og Kristins søster ble med politiet inn i området for å identifisere sykkelen. Etter bekreftelsen ble hun eskortert ut til veien og alle ble bedt om å forlate området. Cirka klokken 23.30 samme kveld ble Kristin funnet liggende i et skogholt ved Mørk i Hedrum, og Kripos ble kontaktet. Det ble av flere medier hevdet at hun var blitt seksuelt misbrukt, men dette ble avkreftet av politiet. Obduksjonsrapporten viste at hun ble kvalt.

Politiet gikk tidlig ut med etterlysninger om en mann på moped. Denne mannen ble senere kalt «Lågendalsmannen».

Far til Kristin, Roar Juel Johannessen, har i flere år jobbet med saken på egen hånd. Dette førte til flere interessante tips. Det var funn av fingeravtrykk som ikke er identifisert.

Det ble 9. juli 2015 kjent at en person var pågrepet i forbindelse med drapet. Det skal være mannen som ble dømt og frikjent for drapet da han var i 20-årene.

Mistenkte
---------

Det har vært to siktede i saken.

Den første siktede, en mann i 50-årene, ble siktet og senere tiltalt for drapet. Han ble siden frifunnet og ble tilkjent 700 000 kr i erstatning.

Den andre siktede, en mann i 20-årene, ble siktet og tiltalt for drapet. Han ble i første rettssak dømt til tolv års ubetinget fengsel, på bakgrunn av håranalyser. Dommen ble anket, og han ble frifunnet før ankesaken kom opp. Mannen ble senere tilkjent 500 000 kr i erstatning. Denne mannen ble siktet på nytt den 9. juli 2015 på bakgrunn av nye DNA-tester, og vurdering er sendt til Gjenopptagelseskommisjonen som valgte å ta opp saken på ny. 8. september 2016 ble han dømt til 13 år fengsel i Borgarting lagmannsrett.

Hedrum-rapporten «Full Skjæring»
--------------------------------

Rapporten «*Full skjæring: drapssaken, nyhetsjakten og menneskene bak nyhetene*» ble til på bakgrunn av den massive omtalen Kristin-saken fikk i media. Rapporten slaktet medienes jakt på familien. Medias dekning av saken førte til at venner av familien til Kristin stengte veien inn til familiens eiendom. De sjekket hver bil som kjørte inn veien, da med telefonkontakt med personer som oppholdt seg i huset, slik at uvedkomne ikke fikk mulighet til å lure seg inn. Denne aksjonen ble etter hvert omtalt som «Skammens telt». Under SKUP-konferansen i 2004 ble Hedrum-rapporten diskutert.[*ikke i angitt kilde*]

TV-programmer
-------------

Saken har vært belyst i fire ulike programmer over flere år. 

### *Fornemmelse for mord*

Saken ble omtalt i en episode av *Fornemmelse for mord* som ble sendt på TVNorge. Etter at episoden ble sendt kom det inn mange tips.

### *Etterlyst*

Sakene ble senere omtalt i en episode av *Etterlyst* som ble sendt i februar 2008 på TV3.

### *Krimkommisjonen*

Saken ble så omtalt i en episode av *Krimkommisjonen* som ble sendt på TVNorge i 2008. Ulf Åsgård, svensk psykiater, skrev til dette programmet en gjerningsmannsprofil. Det kom inn flere tips etter programmet. Riksadvokaten ba politiet prioritere drapssaken og gjennomgå alle innkomne tips.

### *Åsted Norge*

I 2019 ble saken omtalt i en episode av *Åsted Norge* på TV 2, sendt 27. mai.

### *Norske Krimsaker*

I sesong 4 episode 2 omhandlet serien Kristin-saken. Sendt i 2022

Annet
-----

Det har vært skrevet artikler om saken i kvinnebladene *Norsk Ukeblad*, *Henne* og *KK*. Disse artiklene har tatt for seg ulike aspekter ved å være pårørende og hvordan livet etter tragedien har vært.

Referanser
----------

1. 1 2  «Kristin-saken». *NRK*. Besøkt 8. september 2016.
2. ↑  Even Kjølleberg (3. juli 2013). «Politiets 28 norske drapsgåter». *NRK*. Besøkt 29. juli 2013.
3. ↑  Bjørn-Tore Sandbrekkene (15. april 2008). «Marerittet kom tilbake». *Østlands-Posten*. Besøkt 29. juli 2013.
4. ↑  Thomas Paust; Heidi Schei Lilleås; David Vojislav Krekling (16. april 2008). «Er dette Anders Eklund?». *Nettavisen*. Besøkt 29. juli 2013.
5. ↑  «- Galt at hun er misbrukt». *VG*. 9. august 1999. Besøkt 29. juli 2013.
6. 1 2  Paal Wergeland; Ola Mjaaland; Joakim Reigstad (9. juli 2015). «Nye DNA-analyser førte til pågripelsen». *NRK Vestfold*. Besøkt 9. juli 2015.
7. ↑  «Etterlyser moped». *Dagbladet*. 7. august 1999. Besøkt 29. juli 2013.
8. ↑  Bernt Blomquist (16. mai 2003). «Jakter på datterens morder». *Dagbladet*. Besøkt 29. juli 2013.
9. ↑  «Politiet åpner ny etterforskning av Kristin-drapet». *Fædrelandsvennen*. NTB. 8. mai 2005. Besøkt 18. september 2021.
10. ↑  «Usikkerhet om avtrykk på Kristins sykkelhjelm». *VG*. NTB. 31. oktober 2001. Besøkt 15. august 2013.
11. ↑  Hanna Haug Røset; Bjørnar Tommelstad; Gordon Andersen; Dennis Ravndal; Tor-Erling Thømt Ruud; Hilde Sandvær; Irene Rønold; Christina Quist; Emilie Hald Torp; Thor Harald Henriksen (9. juli 2015). «Tidligere dømt og frifunnet for drapet på Kristin (12) - nå er han pågrepet». *VG*. Besøkt 9. juli 2015.
12. ↑  «-Endelig renvasket». *VG*. 10. mai 2000. Besøkt 29. juli 2013.
13. ↑  «12 års fengsel for drapet Kristin-drapet». *VG*. NTB. 15. desember 2001. Besøkt 29. juli 2013.
14. ↑  «Lettet etter frifinnelse i Kristin-saken». *VG*. 20. desember 2000. Besøkt 29. juli 2013.
15. ↑  Hanna Haug Røset; Christina Quist; Gordon Andersen; Bjørnar Tommelstad; Dennis Ravndal; Hilde Sandvær; Thor Harald Henriksen; Irene Rønold; Cathrine Ekehaug (9. juli 2015). «Mann (38) siktet for forsettelig drap på Kristin (12)». *VG*. Besøkt 9. juli 2015.
16. 1 2  Svein Brurås; Lars Arve Røssland (mars 2000). «Rapport Hedrum». Bergen: Høgskolen i Oslo. Arkivert fra originalen 13. november 2003. Besøkt 18. september 2021.
17. ↑  Svein Brurås; Lars Arve Røssland (2005). *Full skjæring: drapssaken, nyhetsjakten og menneskene bak nyhetene*. Bergen: Universitetet i Bergen. ISBN 8280330240. Besøkt 18. september 2021.
18. ↑  Svein Brurås; Lars Arve Røssland (12. juni 2001). «Hedrumrapporten. Et sammendrag». *NRK*. Besøkt 29. juli 2013.
19. ↑  «- Vi må få sørge i fred». *VG*. 8. august 1999. Besøkt 29. juli 2013.
20. ↑  «Konferanseprogrammer». SKUP. 2004. Arkivert fra originalen 10. juli 2015. Besøkt 29. juli 2013.
21. ↑  Øystein Milli; Leif Welhaven (8. november 2003). «Fant hjelm med synsk hjelp». *VG*. Besøkt 29. juli 2013.
22. ↑  Bjørn Jakobsen (19. februar 2008). «Tips i Mørk-drapet». Østlands-Posten. Besøkt 29. juli 2013.
23. ↑  «- Lågendalsmannen er drapsmannen». *Østlands-Posten*. 4. oktober 2008. Besøkt 29. juli 2013.
24. ↑  Nils-Erik Kvamme (2. oktober 2008). «Pekte ut Lågendalsmannen i Kristin-saken». *Østlands-Posten*. Besøkt 29. juli 2013.
25. ↑  Elisabeth Løsnæs (18. november 2008). «Riksadvokaten pusher Kristin-saken». *Østlands-Posten*. Besøkt 29. juli 2013.
26. ↑  Gry Thune (21. juni 2013). «– Jeg tenker på Kristin hver dag». *KK*. Arkivert fra originalen 13. juli 2014. Besøkt 29. juli 2013.

Eksterne lenker
---------------

* Kristin-saken hos NRK